DOHODA

MEDZI

VLÁDOU SLOVENSKEJ REPUBLIKY

A

ŠVAJČIARSKOU FEDERÁLNOU RADOU

O

READMISII OSÔB S NEOPRÁVNENÝM POBYTOM

DOHODA MEDZI VLÁDOU SLOVENSKEJ REPUBLIKY A ŠVAJČIARSKOU FEDERÁLNOU RADOU O READMISII OSÔB  S NEOPRÁVNENÝM POBYTOM

Vláda Slovenskej republiky 
a
Švajčiarska federálna rada

v mene Slovenskej republiky a Švajčiarskej konfederácie
ďalej len „zmluvné strany“, 

s cieľom rozvíjať a podporovať spoluprácu medzi zmluvnými stranami,

v rámci medzinárodnej snahy bojovať proti nelegálnej migrácii,

v súlade s medzinárodnými zmluvami a dohodami,

na základe reciprocity,

dohodli sa t a k t o:

I. ČASŤ
READMISIA ŠTÁTNYCH OBČANOV ZMLUVNÝCH STRÁN

ČLÁNOK 1

(1)	 Každá zmluvná strana prijme na žiadosť druhej zmluvnej strany na svoje územie bez formalít akúkoľvek osobu, ktorá nespĺňa alebo prestala spĺňať platné podmienky pre vstup alebo pobyt na území žiadajúcej zmluvnej strany, za predpokladu, že je dokázané alebo hodnoverne preukázané, že táto osoba je štátnym občanom požiadanej zmluvnej strany.

(2)	 Štátne občianstvo je dokázané alebo hodnoverne preukázané na základe dokladov uvedených v článku 2 vykonávacieho protokolu uzatvoreného medzi príslušnými ministerstvami oboch zmluvných strán, ďalej len „vykonávací protokol“ podľa článku 21 tejto dohody.

(3)	Žiadajúca zmluvná strana prijme späť osobu podľa ods. 1 za rovnakých podmienok, ak sa ďalším šetrením dodatočne zistí, že readmitovaná osoba v čase opustenia územia  žiadajúcej zmluvnej strany, nebola štátnym občanom požiadanej zmluvnej strany.

ČLÁNOK 2

(1)	 Ak je štátne občianstvo dotknutej osoby hodnoverne preukázané podľa článku 2 ods. 2 vykonávacieho protokolu, diplomatická misia alebo konzulárny úrad požiadanej zmluvnej strany vydá bezodkladne na účely readmisie na základe žiadosti žiadajúcej zmluvnej strany náhradný cestovný doklad.
(2)	 Ak doklady hodnoverne preukazujúce štátne občianstvo nie sú dostatočné, alebo ak nie sú dostupné žiadne doklady, diplomatická misia alebo konzulárny úrad požiadanej zmluvnej strany v lehote do troch (3) pracovných dní od podania žiadosti o readmisiu dotknutú osobu vypočuje. Vypočutie zabezpečí žiadajúca zmluvná strana po dohode s konzulárnym úradom požiadanej zmluvnej strany. Ak je to nevyhnutné, do overenia štátneho občianstva môžu zapojiť expertov.

(3)	 Ak sa po vypočutí zistí, že dotknutá osoba je štátnym občanom požiadanej zmluvnej strany, diplomatická misia alebo konzulárny úrad bezodkladne vydá náhradný cestovný doklad, najneskôr však do štyroch (4) pracovných dní od vypočutia dotknutej osoby.

ČLÁNOK 3

(1)	 Údaje, ktoré musí písomná žiadosť o readmisiu obsahovať ustanovuje vykonávací protokol.

(2)	 Náklady na vrátenie týkajúce sa readmisie readmitovanej osoby až na letisko určené pre readmisiu požiadanej zmluvnej strany hradí žiadajúca zmluvná strana.

II. ČASŤ
 READMISIA ŠTÁTNYCH OBČANOV TRETÍCH ŠTÁTOV

ČLÁNOK 4

(1)	 Každá zmluvná strana prijme bez akýchkoľvek formalít na žiadosť druhej zmluvnej strany na svoje územie štátneho občana tretieho štátu, ktorý nespĺňa alebo prestal spĺňať platné podmienky na vstup alebo pobyt na území žiadajúcej zmluvnej strany, ak sa dokáže alebo hodnoverne preukáže, že štátny občan tretieho štátu priamo vstúpil na územie  žiadajúcej zmluvnej strany po tom, ako sa zdržiaval, mal pobyt, alebo prešiel cez územie požiadanej zmluvnej strany. Za „priamy vstup“ sa považuje, ak štátny občan tretieho štátu vstúpil na územie žiadajúcej zmluvnej strany v lehote desiatich dní po tom, ako opustil územie požiadanej zmluvnej strany. 

(2)	 Ods. 1 tohto článku sa uplatňuje, ak vstup štátneho občana tretieho štátu na územie požiadanej zmluvnej strany alebo jeho pobyt môže byť dokázaný, alebo hodnoverne preukázaný na základe dokladov alebo dôkazov ustanovených v článku 5 vykonávacieho protokolu.

(3)	 Každá zmluvná strana prijme späť na žiadosť druhej zmluvnej strany bez akýchkoľvek  formalít štátneho občana tretieho štátu, ktorý nespĺňa alebo prestal spĺňať podmienky na vstup alebo pobyt na území žiadajúcej zmluvnej strany, ak štátny občan tretieho štátu je držiteľom platného víza alebo povolenia na pobyt akéhokoľvek druhu vydaného príslušným orgánom požiadanej zmluvnej strany.

(4)	 Žiadajúca zmluvná strana prijme späť štátneho občana tretieho štátu, ak sa následne preukáže, že v čase jeho odchodu z územia štátu žiadajúcej zmluvnej strany neboli splnené podmienky podľa tohto článku na území štátu požiadanej zmluvnej strany.

(5)	 Zmluvné strany vynaložia všetko úsilie, aby štátny občan tretieho štátu podľa tohto článku bol priamo vrátený do jeho domovského štátu.

ČLÁNOK 5

Povinnosť readmisie podľa článku 4 sa nevzťahuje na štátneho občana tretieho štátu
a)	ktorému bolo pri vstupe na územie žiadajúcej zmluvnej strany vydané vízum alebo povolenie na pobyt, alebo ktorému žiadajúca zmluvná strana vydala po jeho vstupe na jej územie vízum alebo povolenie na pobyt,

b)	o ktorého prijatie nepožiadala žiadajúca zmluvná strana do dvanástich (12) mesiacov od vstupu na územie jej štátu, alebo od opustenia územia štátu požiadanej zmluvnej strany uplynulo viac ako dvanásť (12) mesiacov, pokiaľ nie je držiteľom platného povolenia na pobyt vydaného príslušným orgánom štátu požiadanej zmluvnej strany,

c)	ktorého žiadajúca zmluvná strana uznala za utečenca v súlade s Dohovorom o právnom postavení utečencov uzavretým v Ženeve 28. júla 1951 vo verzii Protokolu týkajúceho sa právneho postavenia utečencov uzavretým v New Yorku 31. januára 1967,

d)	ktorého štát má spoločnú štátnu hranicu so žiadajúcou zmluvnou stranou,

e)	u ktorého žiadajúca zmluvná strana rozhodla o vyhostení a toto rozhodnutie nesúvisí s procesom readmisie,

f)	ktorý je držiteľom tranzitného víza platného na území požiadanej zmluvnej strany

ČLÁNOK 6 

(1)	 Údaje, ktoré majú byť obsiahnuté v žiadosti o readmisiu ustanovuje vykonávací protokol.

(2)	 Náklady na vrátenie štátneho občana tretieho štátu až na letisko vymedzené pre readmisiu požiadanej zmluvnej strany hradí žiadajúca zmluvná strana.

III. ČASŤ
TRANZIT

ČLÁNOK 7

(1)	 Každá zmluvná strana povolí na žiadosť druhej zmluvnej strany cez svoje územie tranzit štátneho občana tretieho štátu, ktorý je predmetom vrátenia, alebo mu bol odoprený vstup príslušným orgánom žiadajúcej zmluvnej strany. Tranzit bude vykonaný letecky. 

(2)	 Žiadajúca zmluvná strana zodpovedá za tranzit štátneho občana tretieho štátu po celej trase až do cieľového štátu  a prijme takúto osobu späť, ak z akýchkoľvek dôvodov nie je možné pokračovať v ceste.

(3)	 Žiadajúca zmluvná strana musí informovať požiadanú zmluvnú stranu, či osoba bude sprevádzaná eskortou. Požiadaná zmluvná strana môže

a)	vykonať eskortu sama,

b)	vykonať eskortu v spolupráci s príslušným orgánom žiadajúcej zmluvnej strany,

c)	povoliť príslušnému orgánu žiadajúcej zmluvnej strany vykonať eskortu na svojom území.

ČLÁNOK 8

Žiadosť o povolenie tranzitu pre účely vrátenia alebo následného odmietnutia vstupu bude priamo predložená medzi príslušnými orgánmi zmluvných strán podľa podmienok ustanovených vo vykonávacom protokole.

ČLÁNOK 9

(1)	 Ak je tranzit vykonávaný pomocou eskorty, príslušníci eskorty žiadajúcej zmluvnej strany sú oblečení v občianskom odeve, neozbrojení a s tranzitným povolením.

(2)	 Počas tranzitu sú eskortujúci príslušníci zodpovední za dohľad nad štátnym občanom tretieho štátu a  zabezpečia, že nastúpi do lietadla. Príslušníkom eskorty je poskytovaná pomoc príslušnými orgánmi požiadanej zmluvnej strany a podliehajú ich riadeniu.

(3)	 Ak je to nevyhnutné, požiadaná zmluvná strana môže prevziať zodpovednosť za dohľad nad štátnym občanom tretieho štátu a jeho nastúpením do lietadla.

(4)	 Žiadajúca zmluvná strana musí hneď ako to bude možné prijať všetky nevyhnutné opatrenia, aby zabezpečila tranzit štátneho občana tretieho štátu cez letisko požiadanej zmluvnej strany.  

(5)	 Zmluvné strany si pri preberaní štátneho občana tretieho štátu vymenia všetky dostupné informácie o priebehu tranzitu.

ČLÁNOK 10

Ak počas tranzitu osoba, ktorá je predmetom vrátenia, alebo ktorej bol odoprený vstup na palubu lietadla, alebo ak z akéhokoľvek dôvodu nástup nie je možný, žiadajúca zmluvná strana prevezme túto osobu okamžite alebo najneskôr do 24 hodín po príchode na letisko späť. 

ČLÁNOK 11

Na príslušníkov eskorty plniacich úlohy v súlade s touto dohodou na území štátu druhej zmluvnej strany sa vzťahujú všeobecne záväzné právne predpisy platné v ich štáte.

ČLÁNOK 12

Príslušníci eskorty, ktorí podľa tejto dohody vykonávajú činnosť na území druhej zmluvnej strany, z pohľadu nimi spáchaných trestných činov alebo spáchaných voči nim, sú v rovnakom postavení ako príslušníci eskorty zmluvnej strany, na území ktorej vykonávajú svoju činnosť.

ČLÁNOK 13

Príslušníci eskorty žiadajúcej zmluvnej strany, ktorí na základe tejto dohody vykonávajú tranzit na území požiadanej zmluvnej strany, musia byť po celú dobu tranzitu schopní preukázať svoju totožnosť, povahu ich činnosti a úradné postavenie a to preukázaním tranzitného povolenia vydaného príslušným orgánom požiadanej zmluvnej strany. 

ČLÁNOK 14

(1)	 Zmluvné strany sa recipročne vzdávajú akýchkoľvek nárokov na kompenzáciu za stratu alebo poškodenie ich majetku, ak poškodenie bolo spôsobené príslušníkmi eskorty pri výkone tranzitu.

(2)	 Zmluvné strany sa recipročne vzdávajú akýchkoľvek nárokov na kompenzáciu za ujmu na zdraví spôsobenou príslušníkom eskorty, ak táto bola spôsobená počas tranzitu. Kompenzačné nároky na strane príslušníkov eskorty alebo ich príbuzných zostávajú týmto nedotknuté.

(3)	 Ak príslušník eskorty zmluvnej strany spôsobí počas tranzitu tretej osobe na území druhej zmluvnej strany škodu, zodpovednosť je na tej zmluvnej strane, na území ktorej bola škoda spôsobená, v súlade s ustanoveniami, ktoré platia v prípade škody spôsobenej vlastnými príslušníkmi eskorty.

(4)	 Zmluvná strana, ktorej príslušník eskorty spôsobil na území druhej zmluvnej strany škodu, uhradí poškodenému alebo jeho príbuzným všetky náklady, ktoré im v tejto súvislosti vznikli. 

(5)	Príslušné orgány zmluvných strán úzko spolupracujú, s cieľom zjednodušiť vyrovnanie kompenzačných nárokov, a to najmä výmenou všetkých informácií, ktoré majú k dispozícii o prípade poškodenia v súlade s týmto článkom.

(6)	 Odseky 1 a 2 sa nepoužijú, ak škoda bola spôsobená úmyselne alebo vedomou nedbanlivosťou.

ČLÁNOK 15

(1)	 Žiadosť o tranzit na účely vrátenia alebo po odoprení vstupu môže byť odmietnutá najmä ak

a)	v cieľovom štáte hrozí štátnemu občanovi tretieho štátu prenasledovanie z dôvodu rasy, náboženstva, národnosti, príslušnosti k určitej sociálnej skupine alebo politického presvedčenia,

b)	v cieľovom štáte hrozí štátnemu občanovi tretieho štátu nebezpečenstvo trestného stíhania alebo výkonu trestu pre trestný čin spáchaný pred uskutočnením tranzitu,
c)	ak v krajine tranzitu inej ako zmluvnej strany hrozí štátnemu občanovi tretieho štátu nebezpečenstvo trestného stíhania alebo výkonu trestu pre trestný čin spáchaný pred uskutočnením tranzitu, okrem prípadov protiprávneho prekročenia štátnych hraníc.

(2)	 Štátneho občana tretieho štátu prijatého na tranzit možno vrátiť žiadajúcej zmluvnej strane, ak boli dodatočne zistené skutočnosti uvedené v odseku 1.

ČLÁNOK 16

Náklady na tranzit až na štátnu hranicu cieľového štátu ako aj náklady spôsobené možným návratom hradí žiadajúca zmluvná strana.

IV. ČASŤ
OCHRANA ÚDAJOV

ČLÁNOK 17

(1)	 Potrebné údaje odovzdávané za účelom vykonávania tejto dohody sú chránené podľa vnútroštátnych právnych predpisov zmluvných strán.

(2)	 Osobné údaje oznámené v súvislosti s readmisiou osôb môžu obsahovať len

a)	osobné údaje odovzdávanej alebo prijímanej osoby a ak je to nevyhnutné, jej blízkych príbuzných (meno, priezvisko, predchádzajúce priezviská, prezývky alebo pseudonymy, falošné mená, dátum a miesto narodenia, pohlavie, súčasné a všetky predchádzajúce štátne občianstvá),

b)	doklady totožnosti (meno a priezvisko osoby, dátum vydania, názov orgánu, ktorý ho vydal, miesto vydania, dátum uplynutia platnosti),
c)	iných údajov potrebných na identifikáciu odovzdávanej alebo prijímanej osoby,
d)	povolenia na pobyt a/alebo víza vydaných jednou zo zmluvných strán alebo tretími štátmi, 
e)	miesta zastavenia, trasy, cestovné lístky, alebo cestovné doklady.

(3)	 Každá zmluvná strana informuje na základe žiadosti druhú zmluvnú stranu o použití údajov a výsledkoch z nich získaných.

(4)	 Osobné údaje môžu byť spracovávané iba príslušnými orgánmi zodpovednými za vykonávanie tejto dohody a iba pre účely tejto dohody. Zmluvná strana poskytujúca údaje zabezpečí ich správnosť, nevyhnutnosť a to, že nepresiahnu požiadavky účelu, pre ktorý boli poskytnuté. Ak sú údaje nesprávne alebo boli poskytnuté neoprávnene, prijímajúca zmluvná strana, ktorá ich obdržala, musí byť o tom bezodkladne informovaná a údaje opraví alebo zničí. Oznamujúca zmluvná strana poskytujúca údaje musí dať písomný súhlas pred ich poskytnutím ďalším orgánom. Poskytnuté osobné údaje môžu byť uchovávané iba po dobu potrebnú na splnenie účelu, pre ktorý boli poskytnuté

V. ČASŤ
LEHOTY

ČLÁNOK 18

(1)	Pri žiadosti o readmisiu štátneho občana zmluvných strán požiadaná zmluvná strana odpovie na readmisnú žiadosť hneď ako to bude možné, najneskôr do dvoch (2) pracovných dní od obdržania žiadosti.  Táto časová lehota môže byť predĺžená na štyri (4) pracovné dni v prípade článku 2 odseku 2 tejto dohody. Odmietnutie readmisnej žiadosti musí byť písomne odôvodnené.

(2)	Štátny občan požiadanej zmluvnej strany, ktorý je predmetom žiadosti o readmisiu, nemôže byť odovzdaný, pokiaľ nebola žiadosť o readmisiu schválená príslušným orgánom požiadanej zmluvnej strany a príslušný orgán žiadajúcej zmluvnej strany o tom neobdrží správu. Pravidlom je, že schválenie readmisie platí tridsať (30) dní. Táto časová lehota môže by predĺžená po konzultácii medzi príslušnými orgánmi zmluvných strán.

(3)	Pri žiadosti o readmisiu štátneho občana tretieho štátu odpovie príslušný orgán požiadanej zmluvnej strany na žiadosť o readmisiu čo najrýchlejšie, najneskôr do 5 pracovných dní od obdržania žiadosti. Zamietnutie žiadosti o readmisiu musí byť písomne odôvodnené.

(4)	Štátny občan tretieho štátu, ktorý je predmetom žiadosti o readmisiu nesmie byť odovzdaný, pokiaľ nebola žiadosť o readmisiu schválená príslušným orgánom požiadanej zmluvnej strany a príslušný orgán žiadajúcej zmluvnej strany o tom neobdrží správu. Spravidla je schválenie žiadosti o readmisiu platné tridsať (30) dní. Časová lehota môže byť predĺžená po vzájomnej konzultácii príslušných orgánov  zmluvných strán.

(5)	Príslušný orgán žiadajúcej zmluvnej strany oznámi príchod readmitovanej osoby najmenej dvadsaťštyri (24) hodín vopred.

(6)	Žiadosť o tranzit musí byť predložená príslušným orgánom zmluvnej strany v pracovný deň, najneskôr dvadsaťštyri (24) hodín pred tranzitom alebo ak tranzit pripadne na sobotu, nedeľu alebo sviatok, žiadosť o tranzit musí byť predložená sedemdesiatdva (72) hodín pred tranzitom prostriedkami bezpečnej komunikácie, najmä faxom.

(7)	Príslušný orgán požiadanej zmluvnej strany odpovie na žiadosť o tranzit čo najskôr, najneskôr však do dvadsaťštyri (24) hodín v pracovný deň a ak je žiadosť o tranzit predložená v sobotu, nedeľu, alebo sviatok, najbližší nasledujúci pracovný deň.

(8)	Všetky vynaložené náklady spojené s vykonávaním tejto dohody požiadanou zmluvnou stranou, za predpokladu, že sú hradené žiadajúcou zmluvnou stranou, sa hradia do tridsiatich (30) dní po obdržaní faktúry.

VI. ČASŤ
VŠEOBECNÉ A ZÁVEREČNÉ USTANOVENIA

ČLÁNOK 19

Žiadosť o readmisiu, alebo tranzit sa musí odoslať prostriedkami bezpečnej komunikácie, najmä faxom priamo príslušnému orgánu.

ČLÁNOK 20

Ustanovenia tejto dohody a vykonávacieho protokolu upravujúce readmisiu štátnych občanov tretích štátov sa vzťahujú aj na osoby bez štátnej príslušnosti v súlade s ustanoveniami Dohovoru o právnom postavení osôb bez štátnej príslušnosti prijatom v New Yorku 28. septembra 1954, okrem prípadov, ak im takéto postavenie priznáva žiadajúca zmluvná strana.

ČLÁNOK 21

Ministerstvo vnútra Slovenskej republiky a Federálne ministerstvo spravodlivosti a polície Švajčiarskej konfederácie uzatvoria Vykonávací protokol ktorý nadobudne platnosť súčasne s touto dohodou, a v ktorom ďalej určia letiská na readmisiu a tranzit, ako aj príslušné orgány zodpovedné za vykonávanie tejto dohody.

ČLÁNOK 22

(1)	Príslušné orgány zmluvných strán navzájom spolupracujú a konzultujú, ak je to nevyhnutné na vykonávanie tejto dohody.

(2)	Každá zmluvná strana môže požiadať o stretnutie expertov oboch zmluvných strán pre objasnenie akýchkoľvek otázok vzniknutých pri vykonávaní tejto dohody.

(3)	Ťažkosti spojené s vykonávaním tejto dohody budú zmluvné strany riešiť diplomatickou cestou.

ČLÁNOK 23

(1)	Ustanovenia tejto dohody sa netýkajú záväzkov prijímania alebo odovzdávania osôb vyplývajúcich pre štátnych občanov oboch zmluvných strán z iných medzinárodných zmlúv, ktorými sú viazané.

(2)	Ustanovenia tejto dohody nie sú prekážkou vykonávania ustanovení Dohovoru o právnom postavení utečencov uzavretého v Ženeve 28. júla 1951 a Protokolu týkajúceho sa právneho postavenia utečencov uzavretého v New Yorku 31. januára 1967.

(3)	Ustanovenia tejto dohody nie sú prekážkou vykonávania ustanovení medzinárodných zmlúv v oblasti ochrany ľudských práv, ktorými sú zmluvné strany viazané.

(4)	Ustanovenia tejto dohody nie sú prekážkou vykonávania ustanovení medzinárodných zmlúv o právnej pomoci a extradícii, ktorými sú zmluvné strany viazané.  

ČLÁNOK 24

Táto dohoda taktiež platí na území Kniežatstva Lichtenštajnska a vzťahuje sa  na štátnych občanov Kniežatstva Lichtenštajnska.
ČLÁNOK 25

(1)	Táto dohoda sa uzatvára na dobu neurčitú.

(2)	Táto dohoda nadobúda platnosť tridsiatym (30.) dňom odo dňa doručenia neskoršej nóty, ktorou sa zmluvné strany navzájom informujú o splnení vnútroštátnych podmienok potrebných pre nadobudnutie platnosti tejto dohody.

(3)	Z dôvodu zaistenia bezpečnosti štátu, ochrany verejného poriadku alebo zdravia obyvateľov každá zo zmluvných strán môže dočasne pozastaviť vykonávanie tejto dohody úplne alebo čiastočne, okrem jej prvej časti. O prijatí alebo zrušení tohto opatrenia sa zmluvné strany bezodkladne informujú diplomatickou cestou. Pozastavenie vykonávania dohody nadobudne platnosť doručením oznámenia druhej zmluvnej strane. O pokračovaní vykonávania tejto dohody sa zmluvné strany informujú diplomatickou cestou. 

(4)	Každá zmluvná strana môže navrhovať dodatky alebo zmeny tejto dohody alebo jej vykonávacieho protokolu. Tieto nadobúdajú platnosť spôsobom uvedeným v odseku 2. 

(5)	Každá zmluvná strana môže túto dohodu vypovedať písomne diplomatickou cestou. Platnosť dohody skončí deväťdesiatym (90.) dňom odo dňa doručenia nóty o výpovedi druhej zmluvnej strane. Vypovedanie dohody platí aj platí aj pre Kniežatstvo Lichtenštajnska.

Dané v ................. dňa....................2006 v dvoch rovnakých vyhotoveniach v slovenskom jazyku, nemeckom jazyku a anglickom jazyku. V prípade rozdielnosti výkladu je rozhodujúce znenie v anglickom jazyku.

Za vládu Slovenskej republiky                                                     Za Švajčiarsku federálnu radu